kardosdrur/scandi-wiki huggingface dataset:
João Vaz Corte-Real

João Vaz Corte-Real (ca. 1420-1496) var en portugisisk opdagelsesrejsende, udnævnt til guvernør over øen Tereira på Azorerne. Han rejste til Arktis i 1500-tallet, hvor Portugal havde en storhedstid. Han var far til tre sønner: Miguel og Gaspar der begge også var opdagelsesrejsende. Den tredje søn hed Vasco Anes.

Ifølge poeten Gaspar Frutuoso var han på to opdagelsesrejser i det nordvestlige Atlanterhav med det formål at finde en rute, senere kaldet Nordvestpassagen til Asien. 

Af brudstykker af kilder forstås, at Corte-Real var udsending for den portugisiske konge Alfonso 5. og deltog i én af de danske ekspeditioner under ledelse af sømændene Didrik Pinning og Hans Pothorst i 1472. En anden portugiser, der deltog i rejsen, hed Álvaro Martínez Omen. 

Rejsen blev bestilt af kong Christian 1. af Danmark og Norge med det formål at genoptage den daværende brudte forbindelse til Grønland. Alle deltagere på ekspeditionen nåede Grønland. Der er en del spekulationer om, hvorvidt en del eller hele ekspeditionen tog videre til Nordamerika denne gang.

Opdagelsen af Nordamerika 

Efter andre teorier skulle Corte-Real først på den anden rejse, foretaget i selskab med hans sønner Miguel og Gaspar, have nået "Terra Nova do Bacalao Bacalhau". Ordret oversat betyder dette navn "Det nye torske-land". Hvilken ø, de præcis havde nået, er stadig uklart, men det kan have været Newfoundland.

Hvis dette holder stik, var Corte-Real tyve år tidligere end Christopher Columbus nået til kysten af Nordamerika. Om ikke andet er han den første vesterlænding efter nordboerne, der nåede til området i Nordamerika. 

Som en belønning for opdagelsen af Terra Nova do Bacalao Bacalhau fik Corte-Real i 1474 titlen "Donatário Capitão- de Angra do Heroísmo" og var dermed lensherre og guvernør over Terceira på Azorerne og var således gjort til øens ejer. I 1483 fik Corte-Real en tilsvarende rang på øen São Jorge som på Terceira, idet han her fik titel af "capitania".

Eksterne henvisninger 

Sofus Larsen: "Hvad ved man om Gaspar Corte-Reals Opdagelsesrejser?" (Geografisk Tidsskrift, bind 26; 1921)

Opdagelsesrejsende fra Portugal
Polarforskere
Anglia Ruskin University

Anglia Ruskin University, tidligere Anglia Polytechnic University, er et universitet i England, med campus'er i Cambridge og Chelmsford.

Eksterne kilder/henvisninger 

Universiteter i Storbritannien
Cambridge
Boksering

En boksering eller blot en ring er en kvadratisk kampplads, der benyttes til boksekampe.

Ringen er afgrænset af tove, der er spændt ud imellem hjørnepæle, som almindeligvis er lavet af metal.

Der findes forskellige typer bokseringe, herunder en gulvring, hvor ringens gulv er i samme højde som det omliggende gulv. Det mest almindelige til boksekampe er en podiumring, hvor ringens gulv er hævet over det omliggende gulv, hvilket tilgodeser tilskuere.

Ordet boksering kommer fra boksesportens begyndelse i England, hvor kampene blev afviklet i en ring af tilskuere, som afgrænsede kampområdet til en cirkellignende plads. Først i 1853 i forbindelse med en opdatering af London Prize Ring Rules blev det autoriseret, at "ringen" skulle være et 24 fod stort kvadrat afgrænset af tove. 

I dag stilles der mange krav til bokseringe, når de bruges til konkurrencer. Disse krav er fastlagt i de enkelte forbunds reglementer. Eksempler på krav er: Sikkerhed og størrelse.

Boksning
Indendørs idrætsanlæg
Hvidovre Volleyball Klub

Hvidovre Volleyball Klub er en dansk volleyballklub hjemmehørende i Hvidovre Kommune.

Klubben er stiftet i 1978 og har i dag omkring 250 aktive medlemmer, hvoraf over halvdelen er under 18 år. I de senere år er klubben vokset kraftigt på grund af et stort opsøgende arbejde på skoler og fritidsordninger. Hvidovre VK har således i dag en af landets største ungdomsafdelinger i volleyball.

Hvidovre Volleyball Klub har ligeledes et herrehold i landets bedste række, Volleyligaen, hvor klubbens bedste placeringer er som nummer to i 2019.

Hvidovre Volleyball Klub træner til daglig i Frihedens Idrætscenter.

Eksterne henvisninger 
 Officielt website for Hvidovre Volleyball Klub

Volleyballklubber i Danmark
Hvidovre Kommune
Melvyn Douglas

Melvyn Douglas, egentlig Melvyn Edouard Hesselberg, (født 5. april 1901 i Macon, Georgia, USA, død 4. august 1981 i New York City, New York, USA) var en amerikansk filmskuespiller.

Han debuterede på Broadway i 1928, og filmdebuterede i 1931, spillede mod Garbo i As You Desire Me (Som du vil have mig, 1932). Han var kendt for sine elegante lystspilfigurer i film som Theodora Goes Wild (Theodora leger med ilden, 1936), Ninotchka (1939) og Mr. Blandings Builds His Dream House (Jims ønskehus, 1948). Senere karakterskuespiller, bl.a. som farmeren i Hud (Den utæmmelige, 1963) og den døende millionær i Being There (Velkommen, Mr. Chance, 1979); begge sikrede ham Oscar-priser for bedste birolle.

Han har fået to stjerner på Hollywood Walk of Fame.

Eksterne henvisninger 

 
 

Skuespillere fra Georgia
Oscar for bedste mandlige birolle
Hollywood Walk of Fame
Amerikanere i 1900-tallet
Jordskælvet i Chile 1960

Jordskælvet i Chile 1960, også kendt som jordskælvet i Valdivia, var et jordskælv, der fandt sted omkring Valdivia i Chile 22. maj 1960 kl. 19:11:14 UTC. Skælvet er med sin magnitude på 9,5 på Richterskalaen det kraftigste jordskælv, der nogensinde er registreret og forårsagede omkring 3.000 menneskers død.

Præcis som ved jordskælvet i Det Indiske Ocean 2004 døde mange ikke af selve skælvet, men af den efterfølgende tsunami med op til 25 meter høje bølger. Tsunamien kunne måles over store dele af Stillehavskysten, ved Hilo og Hawaii, 10.000 km borte – og forårsagede over 10 meter høje bølger, der ødelagde dele af den kystnære bebyggelse. Også Japan og Filippinerne oplevede høje bølger ved kysterne.

Når der var så relativt få omkomne skyldtes det, at skælvet gik hårdest ud over store ubeboede områder i landet samt det faktum at størstedelen af husene var lavet af træ. Det betød, at husene blot 'dansede', når de blev udsat for skælvet.

Jordskælvet var et i en række af spektakulære skælv, der ramte Chile mellem 21. maj og 6. juni 1960. Vulkanen Cordón Caulle havde desuden et udbrud i den periode.

Referencer

Eksterne henvisninger 

 M 9.5 - 1960 Great Chilean Earthquake (Valdivia Earthquake) fra Usgs.gov

1960
Begivenheder i 1960
Tsunamier
Regnskabsår

Et regnskabsår betegner en periode på sædvanligvis 12 måneder, som en juridisk person (en virksomhed, en fond eller en forening) aflægger årsregnskab for. Kun ved stiftelse, ophør, fusion eller omlægning af regnskabsår kan regnskabsperioden være kortere end 12 måneder.

Regnskabsåret er ofte, men behøver ikke være, sammenfaldende med det gregorianske kalenderår. Når nogle virksomheder har forskudte regnskabsår, f.eks. fra 1. juli til 30. juni, skyldes det ofte traditioner i branchen eller at det tidligere har været mest fordelagtigt. Kun finansielle virksomheder (banker, forsikringsselskaber, pensionskasser m.v.) er forpligtet til at have regnskabsår, der følger kalenderåret. For koncerner gælder det, at selskaberne skal have samme regnskabsperiode. Dog beregner man regnskabsåret til 360 dage på et år, da man regner med lige tal i resultatopgørelser.

Regnskabsvæsen
År
Den Kostelige Perle

Den Kostelige Perle er et helligt skrift, der bruges af flere trossamfund inden for Sidste Dages Hellige, mens andre af dem lægger lille eller ingen vægt på den. Jesu Kristi Kirke af Sidste Dages Hellige, som er det største af samfundene, opfatter Den Kostelige Perle som et standardværk. 

Bogen indeholder en del af det, der blev skrevet og offentliggjort af Joseph Smith. Den indeholder uddrag fra 1. Mosebog og Matthæusevangeliet samt Abrahams Bog, Joseph Smiths historie og Trosartiklerne. Abrahams Bog indeholder tekster, Smith skal have oversat fra egyptiske papyrusruller, der stammer fra Abraham. Flere af kirkerne regner ikke Abrahams Bog for guddommelig, fordi papyrusrullerne da de blev genoversat af ægyptologer, viste sig ikke at indeholde andet end en begravelsestekst. Joseph Smiths historie er en beretning om hans liv, frem til Mormons Bog angiveligt blev oversat i 1829, Joseph Smith nåede aldrig selv at færdiggøre beretningen, som først blev skrevet færdig i 1856 under George A. Smiths vejledning. Trosartiklerne er skrevet af Joseph Smith baseret på Orson Pratts pamflet, An Interesting Account of Several Remarkable Visions, fra 1841 og på en trosbekendelse skrevet af Oliver Cowdery i (Messenger and Advocate 1(1), oktober 1834, s. 2).

Referencer

Eksterne henvisninger 
 Den nuværende udgave af Den Kostelige Perle på dansk 
 Fejl i den Kostelige Perle 
 Udvalgte sider af første udgave af den Kostelige Perle fra 1851 

Jesu Kristi Kirke af Sidste Dages Hellige
Hellige skrifter
National Rifle Association of America

National Rifle Association of America, fork. NRA, er en amerikansk interesseorganisation, der arbejder for privatpersoners ret til at bære våben såvel til jagtformål som for at kunne yde selvforsvar. NRA har over 5 millioner medlemmer og er blandt USA's absolut mest magtfulde interesseorganisationer takket være dens massive lobbyisme.

Organisationen blev grundlagt i New York City i 1871 under navnet American Rifle Association. 

NRA's primære opgave er at forsvare den i USA's forfatning sikrede ret til at bære og eje våben. Som følge heraf modsætter organisationen sig yderligere love om våbenkontrol men er åben over for at stramme den nuværende lovgivning, således at dømte kriminelle forbydes at besidde skydevåben. NRA går også ind for hårdere straf for skydevåbenrelaterede forbrydelser. NRA er ikke partipolitisk, og blandt medlemmerne findes både republikanere og demokrater, om end flere republikanere end demokrater synes at dele organisationens synspunkter. 

Ved siden af det politiske arbejde arrangerer man også sikkerhedskurser og sportsskydning.

Fra 1998 til 2003 var den kendte skuespiller Charlton Heston formand og talsmand for NRA. Nuværende præsident er Allan D. Cors. 

NRA får konkurrence fra den meget mindre og meget mere radikale organisation Gun Owners of America.

Kilder

Etableret i 1871
Organisationer fra USA
Ngo'er
De Stijl (kunst)

De Stijl (nederlandsk: Stilen) var en kunstnerisk bevægelse i 1920'erne, der bl.a. bestod af Piet Mondrian, Theo van Doesburg og Gerrit Rietveld. Bevægelsen talte både malere, billedhuggere, arkitekter og forfattere.

Bevægelsen blev stiftet i Leiden i 1917. Gennem anvendelse af elementære former i kunsten, særligt kuber, vertikaler og horisontaler, i kombination med en streng asymmetri, søgte man at udtrykke et nyt utopisk ideal, der bestod af spirituel harmoni og orden. Bevægelsen var antiindividualistisk, antiekspressionistisk og efterstræbte objektivitet. Kunstværkernes formsprog er rent abstrakt og universelt, og man anvendte kun primærfarverne blå, rød og gul samt sort, hvidt og gråt.

I 1931 blev De Stijl en del af den internationale kunstnersammenslutning Abstraction-Création, og i 1945 blev denne til sammenslutningen Réalités Nouvelles.

Stifterne udgav et tidsskrift af samme navn som bevægelsen, der udtrykte deres idéer om harmoni og balance såvel i kunsten som i livet og samfundet generelt. Tidsskriftet fik stor betydning for avantgardekunsten og for den senere udvikling indenfor arkitektur, kunsthåndværk, design og typografi. 

Bauhaus-bevægelsens idéer er beslægtede med De Stijl.

Se også
 Neoplasticisme
 Konstruktivisme (kunst)
 Minimalisme
 Suprematisme

Eksterne henvisninger 

Etableret i 1917
Kunstnersammenslutninger
Arkitektur
Kultur i Nederlandene
Bionyt

BioNyt Videnskabens Verden () er et dansk populærvidenskabeligt tidsskrift inden for biologi, medicin og anden naturvidenskab. Bladet udgives af Foreningen af Yngre Biologer – Biologisk Forum. 

Bladet blev første gang udgivet i december 1980. Det er typisk på ca. 32 sider og udkommer ca. 4 gange om året. 

Gennem bladets 40-årige eksistens er alle artiklerne blevet skrevet af grundlæggeren, biolog og bibliotekar Ole Terney, bortset fra en håndfuld artikler, som er skrevet af andre. 

Bladet er ofte temanumre, hvor sideantallet kan være større end i de almindelige udgaver. Der er f.eks. udgivet temanumre om stamceller, livets opståen og udvikling, astronomi, husketeknik, influenza, nanoteknologi og klimaændringer. Temaerne beskrives ofte mere dybtgående i spørgsmål-svar form på bladets hjemmeside.

Eksterne henvisninger 
Official website for BioNyt Videnskabens Verden

Tidsskrifter om naturvidenskab
Svend Erik Jensen

Svend Erik Jensen (30. maj 1920 i København - 24. februar 1945 i København) var en dansk arbejdsmand og modstandsmand.

Svend Erik Jensen medvirkede under besættelsen i illegale aktiviteter som medlem af modstandsgruppen "Lillemor". Han blev 9. oktober 1944 arresteret af tyskerne og og dræbt, angiveligt under "flugtforsøg" i Refnæsgade 36 i København 24 februar 1945. Han ligger begravet i det store gravfelt i Mindelunden i Ryvangen.

På Kildevældskolen ( tidligere Vognmandsmarken Skole) og Bryggervangen Skole på Østerbro findes mindetavler for tidligere elever, som satte livet til under modstandskampen, Svend Erik Jensens navn står på tavlen på Vognmandsmarken Skole..

Referencer

Eksterne henvisninger 
 
 Weltkriegsopfer.de – Svend Erik Jensen 

Modstandsfolk fra Danmark
Danskere i 1900-tallet
Personer fra København
Personer fra Danmark myrdet af Nazi-Tyskland
Racine

Racine er flertydig:

Geografi 
Racine er navnet på adskillige samfund i USA:
 Racine, Wisconsin, den største by navngivet Racine i USA
 Racine, Minnesota
 Racine, Missouri
 Racine, Ohio
 Racine, West Virginia
 Racine County i Wisconsin

Kunst og musik 
 Jean Racine, fransk dramatiker i 1700-tallet
 Racine (band)
 Bruno Racine (født 1951), Fransk administrator og forfatter
Marsden Hartley

Marsden Hartley (egl. Edmund Hartley; født 4. januar 1877 i Lewiston, Maine, død 2. september 1943 i Ellsworth, Maine) var en amerikansk maler; han regnes for én af de mest profilerede af klassisk moderne malere i USA.

Billedgalleri

Eksterne henvisninger 

 
 Skanninger af Hartleys billeder: Adventures in the arts: informal chapters on painters, vaudeville and poets hos University of Iowas bibliotek
 Indian Fantasy, 1914, North Carolina Museum of Art
 Portrait of a German Officer, 1914, Metropolitan Museum of Art
 The Iron Cross, 1915;   , publiceret af  Mildred Lane Kemper Art Museum

Se også 
 Afsnit om Marsden Hartley i artiklen om Alfred Stieglitz' galleri 291.

Malere fra USA
Richard Steele

Sir Richard Steele (1671 (døbt 12. marts 1672) i Dublin — 1. september 1729 i Wales) var en engelsk forfatter.

Allerede i skolen gjorde han bekendtskab med Addison, og her og ved Universitetet i Oxford grundlagdes mellem dem et venskab, der varede hele livet. Steele forlod universitetet og lod sig, begejstret for revolutionen 1688, hverve til soldat. Han førte nu og senere et meget uregelmæssigt liv, var altid i trang for penge, og altid ødsel, når han havde penge. Han var almindelig kendt i London som en letsindig fusentast, og hans første værk, den moralske traktat: The Christian Hero (1701), blev derfor en overraskelse for læseverdenen. Derefter fulgte flere komedier: The Funeral; or, Grief a la Mode (1702), The Tender Husband (1703) og The Lying Lover (1704), en bearbejdelse af Corneilles Le Menteur. I disse skuespil søger Steele at erstatte restaurationstidens tøjlesløshed med sentimentalitet og borgerlig moral og danner derved en overgang til 18. århundredes moralske skuespil.

Størst betydning fik Steele dog som tidsskriftudgiver. Det første af disse The Tatler udkom 1709—11 3 gange ugentlig. Her samlede sig om Steele en række medarbejdere, af hvilke den betydeligste var Addison. Denne var også udgiver af det følgende tidsskrift The Spectator (1711—12); men Steele skrev heri en række afhandlinger. Af Steeles senere tidsskrifter kan nævnes: The Guardian 1713), The Englishman (1713—14) og The Lover (1714). Disse tidsskrifter med deres højst forskellige indhold, belærende, underholdende, humoristisk, satirisk, gjorde megen lykke, fremmede læselysten og højnede den almindelige dannelse. Imidlertid havde Steele i sine bidrag udtalt sig i afgjort frisindet retning, hvilket førte til, at han blev anklaget for politisk satire og 1714 udelukket af parlamentet. Da Whiggerne kom til magten ved Georg I's tronbestigelse, fik Steele dog oprejsning og blev gjort til overstaldmester ved de kongelige stalde i Hampton Court. Hans sidste skuespil The conscious Lovers blev opført 1722. Senere trak han sig tilbage fra London og levede sine sidste år på landet.

Kilder 

 

Dramatikere fra Storbritannien
Tidsskrifter fra Storbritannien
Satirikere fra Storbritannien
Salmonsens
Star Wars: Bounty Hunter

Star Wars: Bounty Hunter er et videospil udviklet og udgivet af LucasArts  fra 2002 til Nintendo GameCube og Sony PlayStation 2. I spillet spiller man rollen som dusørjægeren Jango Fett, der gør sin første optræden i Episode II: Klonernes angreb. Spillet indeholder 18 missioner, hvor man i hver mission kan søge efter eftersøgte personer, der kan være forskelligt værd død eller levende. Spillet finder sted kort tid efter begivenhederne i Star Wars Episode I: The Phantom Menace men før mødet og etableringen af forholdet med Grev Dooku, som hyrede ham til at myrde den senere senator fra Naboo, Padme Amidala. 

Hovedformålet med Star Wars: Bounty Hunter jagten på den mørke Jedi Komari Vosa. I løbet af spillet, er forklaringen på, hvorfor Jango Fett blev valgt som skabelon for Grand Army of the Republic afsløret, samt hvordan Boba Fett, hans klonede "søn" bliver født. 

I spillet genoptager Temuera Morrison med sin stemme rollen som Jango Fett fra filmen.

PlayStation 2-spil
Oxnard

Oxnard er en by i Californien i USA. Byen er beliggende i Ventura County og blev grundlagt i 1903. 

Oxnard har over 200.000 indbyggere og er er målt efter antal indbyggere den 121. største by i USA og den 19. største i Californien. 

I byen er der to store U.S. Marine baser (Port Hueneme og NAS Point Mugu). Oxnard har også en regional lufthavn kaldet Oxnard Airport (OXR)

Kendte personer fra Oxnard 

 Brandon Paak Anderson - bedre kendt under kunstnernavnet Anderson .Paak - sanger, rapper, trommeslager og producer.

Byer i Californien
Jakob Bro

Jakob Bro (født 11. april 1978) er en dansk guitarist og komponist bosat i København, Danmark. Han leder i øjeblikket en trio med Joey Baron og Thomas Morgan. Med denne trio udgav Bro i september 2016 det anmelderroste album 'Streams' på ECM Records. Han arbejder derudover sammen med Palle Mikkelborg og er ligeledes aktiv med Bro/Knak, et samarbejde med den danske electronica producer Thomas Knak.

Han er tidligere medlem af gruppen Paul Motian & The Electric Bebop Band (Garden of Eden, ECM – 2006) og nuværende medlem af Tomasz Stanko’s Dark Eyes Quintet (Dark Eyes, ECM – 2009).

Som bandleader har han udgivet 13 albums med musikere som Lee Konitz, Bill Frisell, Paul Motian, Kenny Wheeler, Paul Bley, Chris Cheek, Thomas Morgan, Ben Street, Mark Turner, Kurt Rosenwinkel, Andrew D’Angelo, Chris Speed, George Garzone, Oscar Noriega, David Virelles m.fl. Han har turneret i Japan, Kina, Sydkorea, Australien, Brasilien, Argentina, Colombia, Sydafrika, USA samt det meste af Europa.

I 2016 og 2013 modtog han Carl Prisen ‘Årets Komponist - Jazz’ (for udgivelserne Gefion og Bro/Knak). Mellem 2003 og 2016 har han modtaget seks Danish Music Awards; tre for ’Årets Danske Jazzudgivelse’ (Gefion, Balladeering, Sidetracked), to for ’Årets Danske Særudgivelse’ (Bro/Knak og Sidetracked) samt én for ’Årets Nye Danske Jazznavn’ (for Beautiful Day).

I 2009 og 2013 modtog han Jazz Specials pris ‘Årets Danske Jazzudgivelse’ (for Balladeering og December Song) og i 2013 modtog han desuden Jazznyt Prisen (for December Song). I 2012 modtog han DJBFA’s hæderspris og I både 2006 og 2012 blev han præmieret af Statens Kunstfond for sine udgivelser Pearl River og Bro/Knak.

Han blev i 2014 nomineret til Nordisk Råds Musikpris for sin trilogi Balladeering/Time/December Song. Jakob Bro blev i juni 2018 hædret som 'Rising Star – Guitarist' ved amerikanske kritikerpris, 66th Annual DownBeat International Critics Poll.

Diskografi

Referencer

Eksterne henvisninger 

 
 
 

Guitarister fra Danmark
Jazzmusikere fra Danmark
Personer i Kraks Blå Bog
Balladeering

Balladeering er et studiealbum udgivet i 2009 af den danske jazzguitarist Jakob Bro. Udgivelsen er den første i en trilogi med den legendariske amerikanske jazzsaxofonist Lee Konitz som omdrejningspunkt. De to andre udgivelser i trilogien er Time (2011) og December Song (2013). Trilogien er af pressen blandt andet blevet kaldt et højdepunkt i dansk jazz og et eminent værk. Vinyludgaven af albummet kom med dvd'en Weightless, der dokumenterede tilblivelsen af albummet.

Jakob Bro modtog for Balladeering en Danish Music Award for Årets Bedste Jazzudgivelse samt Jazz Specials pris for Årets Bedste Pladeudgivelse. Albummet blev sammen med de efterfølgende to album i trilogien Time og December Song nomineret til Nordisk Råds Musikpris 2014.

Trackliste 
Weightless (5:32)
Evening Song (4:40)
Vraa (7:15)
Staring Point / Acoustic Version (4:40)
Greenland (7:18)
Terrace Place (5:01) 
Sort (4.00)
Starting Point / Electric Version (6:08)

Alle numre komponeret af Jakob Bro

Line up 

 Jakob Bro
 Bill Frisell
 Lee Konitz
 Ben Street
 Paul Motian

Kilder

Jakob Bro-album
Album fra 2009
AdBlue

AdBlue (AUS 32) er en væske, som benyttes til nyere dieselmotorer for at mindske udslippet af NO. På trods af sit navn er væsken transparent og har på køretøjer som kræver AdBlue sin egen tank i nærheden af køretøjets dieseltank. AdBlue fungerer ved, at væsken sprøjtes ind i køretøjets udstødningssystem, hvor den passerer katalysatoren og nedbryder NO til ufarligt vand og kvælstof.

AdBlue består af 32,5% urea, urinstof, i vand, og er giftfri og sikker at håndtere for sundhed.

Urea kan skade vandmiljøet, da nedbrydningen af stoffet er iltkrævende. På samme måde kan det være problematisk at tillede urea til renseanlæg, da de biologiske processer i renseanlægget kan tage skade. Vandområder, som i forvejen er skadede af for store tilledninger af næringsstof vil tage yderligere skade ved tilledning af mere næring.

Referencer 

Organiske forbindelser
Køretøjsteknologi
Sprinklervæske

Sprinklervæske bruges sammen med vinduesviskerne til at holde bilens ruder rene og sikre udsynet under kørslen. Bilens forlygter kan også være omfattet af sprinklingen, i visse konstruktioner også sammen med forlygteviskere.

Sprinklervæsken indeholder normalt et antifrostmiddel, så at man med varierende koncentation kan bestemme blandingens frysepunkt. Informationer om forholdet mellem udetemperatur og koncentration findes normalt på beholderen. Sprinklervæske indeholder normalt ætanol og isopropanol og er under normale omstændigheder ikke farlig i mindre mængder, men kan være farligt ved indtagelse af større mængder. Sprinklervæske indeholdende ethylenglykol er dog i større udstrækning mere skadeligt for levende organismer, ved indtagelse oxideres ætylenglykolen i kroppen og udvikler oxalsyre, hvilket er meget giftigt.

Beholderen til sprinklervæsken findes normalt i motorrummet, og kræver normalt at man åbner motorhjelmen for at fylde sprinklervæske på. Der forekommer andre løsninger for at lette påfyldningen. Sprinklervæske kan både købes færdigblandet og koncentreret. I sidstnævnte tilfælde fortynder man det med vand.

Normalt rådes man til at blande til en lavere temperatur end den forventede, da frysning af sprinklersystemet helt umuliggør sprinkling og kan ødelægge sprinklersystemet.

Eksterne kilder 

Køretøjsteknologi
Opløsningsmidler
Adidas Jabulani

Adidas Jabulani er den officielle fodbold for VM i fodbold 2010. Bolden er fremstillet af Adidas og blev fremvist første gang i Kapstaden, Sydafrika den 4. december 2009. Jabulani betyder "fejring" på zulu. 

Bolden blev også brugt som bold i Vm for klubhold, FIFA Club World Cup 2009 i De forenede arabiske emirater. En speciel version af bolden, Jabulani Angola, blev brugt i Africa Cup of Nations 2010.

Referencer

Eksterne henvisninger 

 Engelsk: Adidas Jabulani fremvist – på FIFA'ss hjemmeside 

Jabulani
VM i fodbold 2010